VIH แจงโครงสร้างการถือหุ้นเปลี่ยนไม่กระทบต่อโครงสร้าง-อำนาจการบริหาร
VIH แจงการที่นางสายสุณี วนดุรงค์วรรณ ได้ขายหุ้นของบริษัทให้กับแพทย์หญิงพัฏ โรจน์มหามงคล จำนวน 60 ล้านหุ้น และแพทย์หญิงรังสิมา วณิชภักดีเดชา จำนวน 30 ล้านหุ้น ทำให้โครงสร้างการถือหุ้นของบริษัทเปลี่ยนแปลงนั้นยืนยันว่าจะไม่ส่งผลกระทบต่อโครงสร้างและอำนาจการบริหารของบริษัท
11 ธ.ค. 2558

บริษัท ศรีวิชัยเวชวิวัฒน์ จำกัด (มหาชน) หรือ VIH ระบุว่า จากการที่นางสายสุณี วนดุรงค์วรรณ ซึ่งเป็นผู้ถือหุ้นของบริษัท ได้ขายหุ้นของบริษัทให้กับแพทย์หญิงพัฏ โรจน์มหามงคล จำนวน 60 ล้านหุ้น และแพทย์หญิงรังสิมา วณิชภักดีเดชา จำนวน 30 ล้านหุ้น ทำให้โครงสร้างการถือหุ้นของบริษัทเปลี่ยนแปลง แต่ยืนยันว่าจะไม่ส่งผลกระทบต่อโครงสร้างและอำนาจการบริหารของบริษัท
สำหรับโครงสร้างผู้ถือหุ้น ณ วันที่ 9 พ.ย.59 พบว่า บริษัท บีบีทีวีเอ็คควิตี้ จำกัด ยังคงถือหุ้นใหญ่ในระดับเดิมที่ 20.02% , นายบวรรัฐ วนดุรงค์วรรณ ถือหุ้นระดับเดิม 16.40% ,แพทย์หญิงพัฏ ถือหุ้น 15.42% จากเดิม 4.91% ,แพทย์หญิงรังสิมา ถือหุ้น 10.16% จากเดิม 4.91% ขณะที่นางสายสุณี ไม่ติดลำดับผู้ถือหุ้นรายใหญ่ 10 อันดับแรก จากเดิมที่ถือหุ้นอยู่ 16.44%
ทั้งนี้ เมื่อวันที่ 9 ธ.ค. ก.ล.ต. แจ้งว่านางสายสุณี วนดุรงค์วรรณ ได้ทยอยขายหุ้น VIH ทำให้ล่าสุดคงเหลือถือหุ้นเพียง 1.51% ขณะที่แพทย์หญิงพัฎ โรจน์มหามงคล ทยอยเข้าเก็บหุ้นเพิ่มเป็น 16.11%
อย่างไรก็ดี นางสายสุณี ได้ทยอยขายหุ้น VIH เมื่อวันที่  2 ธ.ค. จำนวน 3.74% ,วันที่ 3 ธ.ค. จำนวน 7.43% และวันที่ 4 ธ.ค. จำนวน 4.6% ส่งผลให้คงเหลือการถือหุ้นใน VIH จำนวน 1.51%
ขณะที่แพทย์หญิงพัฎ ทยอยเข้าซื้อหุ้น VIH เมื่อวันที่ 3 ธ.ค. จำนวน 7.43% และวันที่ 4 ธ.ค. จำนวน 2.85% ส่งผลถือหุ้น VIH เพิ่มเป็น 16.11%
นอกจากนี้ในวันที่ 4 ธ.ค. แพทย์หญิงรังสิมา วณิชภักดีเดชา ได้เข้าเก็บหุ้น VIH จำนวน 0.89% ส่งผลถือหุ้น VIH เพิ่มเป็น 10.85%